[pic] | AZ EURÓPAI KÖZÖSSÉGEK BIZOTTSÁGA |

Brüsszel, 29.7.2009

COM(2009) 407 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

a közvetlen kifizetések önkéntes modulációjára vonatkozó részletes szabályokat megállapító, 2007. március 27-i 378/2007/EK tanácsi rendelet 7. cikkével összhangban

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

a közvetlen kifizetések önkéntes modulációjára vonatkozó részletes szabályokat megállapító, 2007. március 27-i 378/2007/EK tanácsi rendelet 7. cikkével összhangban

Ez a jelentés a 378/2007/EK tanácsi rendelet[1] 7. cikke értelmében készült, az ugyanis előírja, hogy „a Bizottság 2008. december 31. előtt jelentést nyújt be az Európai Parlamentnek és a Tanácsnak az önkéntes moduláció alkalmazásáról, és a jelentést szükség szerint megfelelő javaslatokkal egészíti ki.”

A közös agrárpolitika (KAP) állapotfelmérése időközben alkalmat adott a vidékfejlesztés fokozottabb finanszírozása iránti igény teljesítésére, mégpedig a kötelező moduláció mértékének növelése révén. Az önkéntes modulációt alkalmazó tagállamok az önkéntes modulációról fokozatosan a kötelező modulációra fognak áttérni, így a moduláció mértéke egységesebbé válik az EU-ban.

A Bizottság az önkéntes moduláció vonatkozásában nem tervez további kezdeményezéseket a jelenlegi, 2007–2013-as programozási időszakban.

1. Háttér

1.1. A „moduláció” fogalma

A „moduláció” azt jelenti, hogy költségvetési forrásokat csoportosítanak át a mezőgazdasági termelőknek juttatott közvetlen kifizetésektől (a KAP első pillére) a vidékfejlesztési intézkedésekhez (a KAP második pillére).

A 2003. évi KAP-reform bevezette a kötelező modulációt: ennek mértéke 2005-ben még 3 %, 2006-ban 4 %, 2007-ben pedig már 5 % volt, a közvetlen kifizetések azonban 5000 EUR összeghatárig mentesülnek a csökkentés alól.

Ezenkívül 2005-ben megállapodás született, hogy az Egyesült Királyság és Portugália tovább alkalmazhatja a 378/2007/EK rendelet szerinti önkéntes modulációt.

1.2. Az önkéntes moduláció jogi kerete

A 378/2007/EK rendelet lehetőséget ad arra, hogy a 2007–2012-es időszakban önkéntes modulációt alkalmazzanak az Egyesült Királyságban, ahol azt már korábban is alkalmazták, valamint Portugáliában, az 1698/2005/EK rendelet[2] 70. cikkének (4a) bekezdése szerinti eltérés alapján.

Az önkéntes moduláció a közvetlen kifizetések olyan csökkentése, amely kiegészíti a kötelező modulációból eredő csökkentést.

Egy adott naptári éven belül állandó mértékű csökkentést kell alkalmazni; mivel azonban az Egyesült Királyság az egységes támogatási rendszert regionális szinten alkalmazza, ott a csökkentés mértéke is régiónként differenciálható. A csökkentés mértéke legfeljebb 20 % lehet.

Itt is, ahogy a kötelező moduláció esetében, 5000 EUR-ban állapították meg a mentesség összeghatárát. A kötelező moduláció esetétől eltérően azonban a tagállamok eltekinthetnek a mentesség alkalmazásától (ahogy ezt az Egyesült Királyság teszi).

Az érintett tagállamok által bejelentett mérték (mértékek) alapulvételével a Bizottság állapítja meg az önkéntes moduláció alkalmazásából eredő nettó összegeket.

Ezeket a kiegészítő modulált pénzeszközöket ugyanabban a tagállamban használják fel vidékfejlesztési intézkedések finanszírozásához. Nincs előírva kötelező nemzeti társfinanszírozás, vagyis a kiegészítő pénzeszközökre nem vonatkoznak az 1698/2005/EK rendelet 70. cikkének (3) bekezdése szerinti, az egyes tengelyekhez kapcsolódó felső határértékek.

Az érintett tagállamoknak hatásvizsgálatot kell benyújtaniuk, különösen a mezőgazdasági termelők gazdasági helyzetéről és mezőgazdasági ágazatbeli versenyhelyzetéről, figyelembe véve, hogy a termelők elbírálásában kerülni kell az indokolatlan megkülönböztetést. A Bizottságnak ennek alapján 2008 vége előtt jelentést kell tennie az Európai Parlamentnek és a Tanácsnak az önkéntes moduláció alkalmazásáról.

Az 1236/2007/EK bizottsági rendeletben[3] előírt végrehajtási szabályok értelmében a) minden egyes vidékfejlesztési program finanszírozási tervének (az 1974/2006/EK rendelet II. melléklete A. részének 6.1. pontja) tartalmaznia kell az önkéntes modulációból eredő összegeket, valamint b) az 1655/2004/EK rendelet szerinti régi önkéntes modulációs rendszer hatályát veszti.

1.3. A gazdasági hatásvizsgálat korlátai

Még mindig nagyon korai volna határozott következtetéseket levonni az önkéntes modulációnak a mezőgazdasági üzemek gazdasági helyzetére gyakorolt hatását illetően.

Az Egyesült Királyságban csak 2007 októberében bocsátották rendelkezésre az első olyan önkéntes modulációs költségvetést, amelyet a 378/2007/EK rendeletnek megfelelően egyesült királysági vidékfejlesztési programokra fordítanak. Észak-Írország esetében a vidékfejlesztési programot 2008. novemberi hatállyal módosították úgy, hogy az önkéntes modulációt is magában foglalja.

Portugália esetében még korai volna bármilyen hatást vizsgálni, hiszen az önkéntes modulációból eredő összegek csak a 2010-től kezdve jelennek meg a vidékfejlesztési programokban.

Fontos azt is megjegyezni, hogy a változásoknak ezen különösen mozgalmas időszakában az önkéntes moduláció miatti levonások csak egy tényezőt jelentenek a mezőgazdasági üzemek helyzetét 2007–2008-ban érintő számos tényező közül. A mezőgazdasági jövedelemre ennél erősebben hatottak más olyan tényezők, mint a nyersanyagok drágulása, a ráfordítási árak növekedése, a hitelszűke, valamint – az Egyesült Királyság esetében – az angol font gyengülése az euróhoz képest, a szélsőséges időjárási viszonyok és az állat-egészségügyi járványkitörések. Ez utóbbi tagállamban azonban összességében kedvezően alakultak a jövedelmek a nyersanyagok árának jelentős növekedése miatt.

2. Az önkéntes moduláció alkalmazása az Egyesült Királyságban

2.1. A 378/2007/EK rendelet 2. cikkének (1) bekezdése szerinti értesítés

Az Egyesült Királyság 2007. június 12-én értesítette a Bizottságot az önkéntes modulációnak a 2007–2012-es időszakra vonatkozó mértékéről, és egyúttal előzetes hatásvizsgálatot nyújtott be.

Az Egyesült Királyság az alábbi éves mértékeket állapította meg az egyes régiókra nézve, és nem rendelkezett mentességi összeghatár alkalmazásáról:

ÉV | 2007 | 2008 | 2009 | 2010 | 2011 | 2012 |

Anglia | 12,0 % | 13,0 % | 14,0 % | 14,0 % | 14,0 % | 14,0 % |

Wales | 0 % | 2,5 % | 4,2 % | 5,8 % | 6,5 % | 6,5 % |

Skócia | 5,0 % | 8,0 % | 8,5 % | 9,0 % | 9,0 % | 9,0 % |

Észak–Írország | 4,5 % | 6,0 % | 7,0 % | 8,0 % | 9,0 % | 9,0 % |

A nemzeti társfinanszírozásban a régiók mindegyike részt vesz, ami összesen további 1,6 milliárd EUR-t jelent. A nemzeti társfinanszírozás mértéke a következőképpen alakul:

1. TENGELY | 2. TENGELY | 3. TENGELY | 4. TENGELY |

Anglia | 0 % | 40,00 % | 0 % | 0 % |

Észak-Írország | 0 % | 62,00 % | 0 % | 0 % |

Skócia | 55,21 % | 55,21 % | 55,21 % | 65,00 % |

Wales | 45,00 % | 45,00 % | 45,00 % | 0 % |

Az Egyesült Királyság szerint az önkéntes moduláció révén fokozható a kap két pillére közötti egyensúly, mivel a 2007–2013-as időszakban az Egyesült Királyságban az önkéntes moduláció előtt 14:1 volt az első és a második pillér közötti arány, míg azóta ugyanez az arány 7:1 lett, az EU-15-ben pedig 5:1 az átlag.

2.2. A 2007/679/EK és a 2007/680/EK bizottsági határozat

A 2007/679/EK bizottsági határozat[4] az Egyesült Királyság által közölt, régiónként differenciált éves mértékek alapján az alábbiak szerint rögzítette az önkéntes moduláció alkalmazásából eredő nettó összegeket:

ÉV | 2007 | 2008 | 2009 | 2010 | 2011 | 2012 |

Összesen (millió EUR) | 362,0 | 424,0 | 464,4 | 475,5 | 481,6 | 481,6 |

A 2007/680/EK bizottsági határozat[5] ennek megfelelően kiigazította egyfelől az EMGA-kiadásokra rendelkezésre álló nettó egyenleget, másfelől pedig a közösségi vidékfejlesztési támogatásnak az Egyesült Királyságra vonatkozó összegeit és teljes összegeit a 2007–2013-as időszakra.

Az önkéntes moduláció alkalmazásának köszönhetően tehát összesen 2689 millió EUR kerülne át az első pillérből a második pillérbe a 2007–2013-as programozási időszakban, ezzel több mint kétszeresére (1910 millió EUR-ról 4599 millió EUR-ra) növelve az egyesült királysági vidékfejlesztési keretet, és ugyanezen időszakban 91,9 milliárd EUR összegre növelve az uniós vidékfejlesztési költségvetési keretet.

2.3. A 378/2007/EK rendelet 5. cikke szerinti jelentéstétel

Az Egyesült Királyság által 2008 decemberében benyújtott jelentés a 2007 márciusától 2008 szeptemberéig tartó időszakra vonatkozik. Mivel pedig az önkéntes modulációból származó bevételek csak 2007 október óta állnak rendelkezésre, az Egyesült Királyság úgy véli, hogy korai volna határozott következtetéseket levonni.

2.3.1. Az önkéntes modulációból származó kiegészítő források felhasználása

Az elsősorban a 2. tengely szerinti környezeti célokra felhasznált kiegészítő források a következők:

TENGELY | ANGLIA | SKÓCIA | ÉSZAK-ÍRORSZÁG | WALES |

1 | 10,45 % | 14,29 % | 17,00 % | 10 % |

2 | 76,09 % | 68,58 % | 65,04 % | 80 % |

3 | 8,74 % | 11,57 % | 0,00 % | 10 % |

Leader | 4,72 % | 5,57 % | 17,96 % | 0 % |

Összesen | 100 % | 100 % | 100 % | 100 % |

2.3.2. Mezőgazdasági jövedelem

A közlemény szerint a termelők jövedelmére vonatkozó legfrissebb statisztikák „arra utalnak, hogy az Egyesült Királyság mezőgazdasági ágazata viszonylag ép és versenyképes állapotban van, noha az önkéntes modulációt 2001 óta alkalmazzák” (a 2000–2006-os időszakban kifizetett teljes összeg körülbelül 4500 millió EUR).

Először 2007-ben került sor újabb levonásokra az önkéntes moduláció keretében. Az Egyesült Királyság által a 2007-es adatok alapján végzett elemzés nem mutatott ki közvetlen összefüggést az önkéntes moduláció miatti levonások és a mezőgazdasági tevékenységből származó összjövedelem változásai között;

ÉV | EGYESÜLT KIRÁLYSÁGI RÉGIÓ | AZ ÖNKÉNTES MODULÁCIÓ MÉRTÉKE | AZ ÖNKÉNTES MODULÁCIÓ MIATTI LEVONÁSOK ÖSSZEGE (MILLIÓ GBP) | MEZŐGAZDASÁGI TEVÉKENYSÉGBŐL SZÁRMAZÓ ÖSSZJÖVEDELEM (MILLIÓ GBP) | VÁLTOZÁS AZ ÖNKÉNTES MODULÁCIÓ MIATTI LEVONÁSOKÖSSZEGÉBEN | VÁLTOZÁS A MEZŐGAZDASÁGI TEVÉKENYSÉGBŐL SZÁRMAZÓ ÖSSZJÖVEDELEMBEN |

2006 | Anglia | 6,0 % | 101,0 | 1555 |

Észak-Írország | 4,5 % | 11,0 | 160 |

Skócia | 4,5 % | 19,9 | 537 |

Wales | 0,5 % | 1,2 | 52 |

2007 | Anglia | 12,0 % | 218,0 | 1631 | 117,0 | 76,0 |

Észak-Írország | 4,5 % | 11,0 | 233 | 0 | 73,0 |

Skócia | 5,0 % | 22,7 | 628 | 2,7 | 91,0 |

Wales | 0 % | 0,0 | 46 | -1,0 | -6,0 |

Az önkéntes moduláció vélhetően nem hatott jelentősen a mezőgazdasági termelők gazdasági helyzetére és mezőgazdasági ágazatbeli versenyhelyzetére 2008-ban. A mezőgazdasági tevékenységből származó összjövedelemre nagyobb hatással voltak más tényezők, nem utolsó sorban az átváltási árfolyam változásai. A gabonafélék árának 2008 első felében tapasztalt növekedése, valamint a hús és a tej magasabb ára hozzájárult a termelési érték növekedéséhez, és ezt várhatóan csak részben ellensúlyozza a tüzelőanyag, a trágya és a takarmány árának növekedése. Reálértéken a mezőgazdasági tevékenységből származó összjövedelem és egy személyre jutó összjövedelem várhatóan enyhe növekedést fog mutatni 2008-ban, a 2006-ban és 2007-ben megfigyelt növekedések után.

Ezenkívül az önkéntes moduláció révén megnövelt vidékfejlesztési támogatás hosszabb távon kedvező gazdasági hatással lesz a mezőgazdasági termelőkre; a kiegészítő források túlnyomó többségének közvetlenül a termelők látják majd előnyét, olyan agrár-környezetvédelmi kifizetések formájában, amelyek a mezőgazdasági jövedelmet bizonyos fokig kiszámíthatóvá és állandóvá teszik.

A termelők jövedelmére gyakorolt becsült hatást az alábbi táblázat foglalja össze:

ANGLIA | ÉSZAK-ÍRORSZÁG | SKÓCIA | WALES |

Az Önkéntes Moduláció (legkisebb és legnagyobb) mértéke | 12%-14% | 4,5%-9% | 5%-9% | 2,5% - 6.5% |

Becsült hatás a mezőgazdasági tevékenységből származó összjövedelemre | Nincs adat | -3% / -6% | Nincs adat | -3,9% / -10,2% |

Becsült hatás a pénzügyi jövedelemre | Nincs adat | Nincs adat | -0,5% / -4,3% | -1,5% / -4,4% |

Mindez az Egyesült Királyság versenyhelyzetét várhatóan nem érinti, míg a társfinanszírozás várhatóan visszafogja a mezőgazdasági bevételek csökkenését. Az önkéntes moduláció nemzeti társfinanszírozása miatt valójában nettó növekedés lesz az egyesült királysági KAP-kiadásokban (a 2007–2013-as programozási időszakban plusz 1 milliárd EUR csak Anglia esetében).

2.3.3. A környezetre gyakorolt hatás

Angliában az önkéntes modulációból származó közkiadások 99 %-át (ez 131,5 millió EUR-t jelent) agrár-környezetvédelmi kifizetésekre fordították, elsősorban az alapszintű környezetvédelmi támogatási rendszerre ( Environmental Stewardship Scheme ). Ez a rendszer alapszintű környezetvédelmi igazgatást követel meg: résztvevői több mint ötven igazgatási lehetőség közül válogathatnak. Ezek kiterjednek minden termelési módra, és magukban foglalják például a sövénykialakítást, a kőfalkarbantartást, a segédanyagszegény legelőket, a védősávokat és a szántóföldeken alkalmazható megoldásokat.

2007 januárja óta több mint 10 500 új agrár-környezetvédelmi megállapodás született, s ezek mindegyikét az önkéntes modulációból finanszírozzák. Az önkéntes moduláció nélkül nem lehetett volna ilyen ütemben bővíteni a környezetvédelmi támogatási rendszert. Skóciában a teljes 34,9 millió EUR összeget (a közkiadások teljes összegét) a kedvezőtlen helyzetű térségek javára történt kifizetésekre használták fel. Wales úgy döntött, hogy nem kerül sor önkéntes levonásra az egységes támogatási rendszer 2007. évi kifizetéseiből, az önkéntes moduláció azonban, amint ott is elérhetővé válik, olyan, kis léptékű agrár-környezetvédelmi intézkedésekre fog összpontosulni, amelyekkel mezőgazdasági és erdészeti képzéseket, valamint üzemátalakításokat támogatnak.

Észak-Írországban az önkéntes moduláció azokra az intézkedésekre fog összpontosulni, amelyek közvetlen támogatásban részesítik a termelőket (képzési és tájékoztatási fellépések, a mezőgazdasági üzemek korszerűsítése, kompenzációs kifizetések a kedvezőtlen helyzetű térségek javára, agrár-környezetvédelmi kifizetések, erdészeti intézkedések és a tevékenységek nem mezőgazdasági irányú diverzifikálása).

Az agrár-környezetvédelmi intézkedésektől sokféle környezeti haszon várható. Ezek várhatóan enyhíteni fogják a közvetlen kifizetések olyan esetleges negatív hatásait, mint az anyatehenek létszámcsökkenése (ami egyes fontos élőhelyek alullegeltetéséhez vezethet), valamint a tej-, a szarvasmarha- és a növényágazatnak a vízminőségre és a talajerózióra is kiható lehetséges belterjesítése.

3. Az önkéntes moduláció alkalmazása Portugáliában

3.1. A 378/2007/EK rendelet 2. cikkének (1) bekezdése szerinti értesítés

Portugália 2007. június 18-án értesítette a Bizottságot az önkéntes modulációnak a 2007–2012-es időszakra vonatkozó mértékéről, és előzetes hatásvizsgálatot nyújtott be.

Az értesítés szerint ez az éves mérték 2008-tól kezdve 10 % lesz. A mentességi összeghatár figyelembevételével a közvetlen kifizetések ténylegesen 6,1 %-kal csökkennek.

Ennek hatására a hússzarvasmarha-tenyésztő és a vegyes gazdaságoknál várható a legnagyobb, -13 %-os termelői jövedelemcsökkenés, a legcsekélyebb, -2 %/-3 % körüli pedig a monokultúrára és a tejelőtehén-tartásra szakosodott gazdaságoknál. Egyúttal azonban csökkenne a legmagasabb és a legalacsonyabb termelői jövedelem közötti szakadék, mivel a keretnek több mint a felét olyan termelők fogják fedezni, akik jelenleg évente több mint 50 000 EUR közvetlen kifizetésben részesülnek.

3.2. A 333/2008/EK bizottsági rendelet és a 2008/788/EK bizottsági határozat

A 333/2008/EK rendelet[6] évi 20,4 millió EUR-ban állapította meg a termelőknek juttatott kiegészítő támogatás (mentesség) teljes összegét.

Portugália 2008. szeptember 12-én arról értesítette a Bizottságot, hogy a közvetlen kifizetések önkéntes modulációját csak 2009-től kívánja alkalmazni.

A 2008. október 3-i 2008/788/EK bizottsági rendelet[7] rögzítette az önkéntes moduláció alkalmazásából eredő éves nettó összegeket, és figyelembe vette a portugál hatóságok döntését is, ezért a nettó összegeket csak 2009-től kezdve rögzítette:

Év | 2009 | 2010 | 2011 | 2012 |

millió EUR | 41,6 | 40,8 | 40,8 | 40,8 |

Következésképpen 164 millió EUR kerülne át az első pillérből a másodikba.

3.3. Az önkéntes modulációból származó kiegészítő források felhasználása

A Portugália kontinentális részére vonatkozó vidékfejlesztési programban vállalt kötelezettség értelmében az önkéntes modulációból származó kiegészítő forrásokat egyenlő részben fordítanák a Natura 2000 hálózat támogatásának fokozására új helyszínek kialakításával is (második pillér) és a mezőgazdasági termelői struktúrákat fejlesztő projektekre (első pillér).

Mint említettük, Portugália 2008. szeptember 12-én arról értesítette a Bizottságot, hogy a közvetlen kifizetések önkéntes modulációját csak 2009-től kívánja alkalmazni.

Portugália megerősítette, hogy alternatív megoldásokhoz fog folyamodni a kontinentális részére vonatkozó vidékfejlesztési programjában foglalt kötelezettségvállalások teljesítése érdekében.

4. Az állapotfelmérés hatása

A KAP állapotfelmérése (a 2009. január 19-i 72/2009/EK, 73/2009/EK és 74/2009/EK tanácsi rendelet[8]) azzal a céllal készült, hogy a termelők segítséget kapjanak a piaci jelzésekre való jobb reagálásban és az új kihívások kezelésében.

Ennek érdekében a kötelező moduláció mértéke négy lépésben 2012-ig 10 %-ra emelkedik, az 5000 eurós mentességi összeghatár fenntartásával. Ezenkívül egy, további 4 %-os progresszív moduláció is bevezetésre kerül, a 300 000 EUR feletti kifizetések esetében.

Ennek következtében négy év alatt 3,24 milliárd EUR kerül át a második pillérbe. A kiegészítő forrásokat ugyanabban a tagállamban használják fel olyan „új kihívások” céljára, mint az éghajlatváltozás, a megújuló energiaforrások, a vízgazdálkodás, a biodiverzitás, az e kihívásokhoz kapcsolódó innováció és a tejágazati kísérőintézkedések. E fellépések esetében a társfinanszírozás mértéke 90 % a konvergenciarégiókban és 75 % azokon kívül.

Az önkéntes modulációt alkalmazó tagállamok ennek megfelelően fogják csökkenteni annak mértékét. Ez azt jelenti, hogy az állapotfelmérés csökkenteni fogja az önkéntes moduláció jelentőségét az Egyesült Királyságban és Portugáliában, egészében véve azonban nem lesz hatással a modulációra, ahogy az alábbi táblázatból is kitűnik:

Táblázat: Az állapotfelmérés után kötelező modulációval helyettesített önkéntes moduláció összege

millió EUR

2009 | 2010 | 2011 | 2012 | Összesen |

Egyesült Királyság | 67,4 | 100,6 | 134,3 | 167,7 | 470,0 |

Portugália | 8,8 | 11,8 | 15,8 | 19,8 | 56,2 |

A modulációnak az állapotfelmérés nyomán történő növelése ezenkívül csökkenteni fogja az új kihívásokon kívül rendelkezésre álló pénzügyi mozgásteret.

5. Következtetés

A 378/2007/EK tanácsi rendeleten alapuló önkéntes modulációt eddig csak rövid ideig alkalmazták (Egyesült Királyság), illetőleg egyelőre nem valósították meg úgy, ahogy arra a vidékfejlesztési programok alapján számítani lehetett (Portugália). Ezért nagyon korai volna határozott következtetéseket levonni az önkéntes modulációnak a mezőgazdasági üzemek gazdasági helyzetére és versenyhelyzetére gyakorolt hatását illetően. A mezőgazdasági termelésből származó teljes jövedelemre valószínűleg nagyobb hatással voltak az önkéntes moduláción kívüli tényezők (például a nyersanyagok drágulása, a ráfordítási árak növekedése és a hitelszűke).

Az egyéb hatásokat illetően fontos megjegyezni, hogy az Egyesült Királyságban sokféle környezeti haszon várható, elsősorban az agrár-környezetvédelmi intézkedésektől, ugyanis az agrár-környezetvédelmi megállapodásokban jelentős növekedés figyelhető meg.

A Közös agrárpolitika (KAP) állapotfelmérése lehetőséget teremtett a vidékfejlesztés fokozottabb finanszírozása iránti igény teljesítésére, mégpedig a kötelező moduláció mértékének növelése révén. Ezért nincs szükség ide vonatkozó javaslatok előterjesztésére a 378/2007/EK rendelet 7. cikke szerint.

[1] A Tanács 378/2007/EK rendelete (2007. március 27.) a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendeletben meghatározott közvetlen kifizetések önkéntes modulációjára vonatkozó részletes szabályok megállapításáról, valamint az 1290/2005/EK rendelet módosításáról, HL L 95., 2007.4.5., 1. o.

[2] A Tanács 1698/2005/EK rendelete (2005. szeptember 20.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról, HL L 277., 2005.10.21., 1. o.

[3] A Bizottság 1236/2007/EK rendelete (2007. október 22.) 1974/2006/EK rendelet[nek] az önkéntes modulációról szóló 378/2007/EK tanácsi rendelet végrehajtása céljából történő módosításáról, HL L 280., 2007.10.24., 3. o.

[4] A Bizottság 2007/679/EK határozata (2007. október 22.) önkéntes modulációnak az Egyesült Királyságban való alkalmazásából eredő nettó összegeknek a 2007 és 2012 közötti naptári évekre történő meghatározásáról, HL L 280., 2007.10.24., 25. o.

[5] A Bizottság 2007/680/EK határozata (2007. október 22.) az 1782/2003/EK tanácsi rendelet 10. cikkének (2) bekezdése, 143d. és 143e. cikke alapján az EMVA, illetve az EMGA-kiadások számára rendelkezésre bocsátott összegek meghatározásáról szóló 2006/410/EK határozat és a 2007. január 1. és 2013. december 31. közötti időszakra vonatkozó közösségi vidékfejlesztési támogatás tagállamonkénti és évenkénti összegének meghatározásáról szóló 2006/636/EK határozat módosításáról, HL L 280., 2007.10.24., 27. o.

[6] A Bizottság 333/2008/EK rendelete (2008. április 11.) a 378/2007/EK tanácsi rendeletben meghatározott önkéntes moduláció keretében Portugáliának nyújtott kiegészítő támogatási összegek felső határának megállapításáról, HL L 102., 2008.4.12., 19. o.

[7] HL L 271., 2008.10.11., 44. o.

[8] HL L 30., 2009.1.31., 1. o.